JUBILE รุกขยายสาขา-ขยายฐานลูกค้า หวังดันรายได้ปีนี้โต 10% ตามเป้า
JUBILE รุกขยายสาขา-ขยายฐานลูกค้า หวังดันรายได้ปีนี้โต 10% ตามเป้า 
17 ส.ค. 2561

นางสาวอัญรัตน์ พรประกฤต ประธานเจ้าหน้าที่บริหาร บริษัท ยูบิลลี่ เอ็นเตอร์ไพรส์ จำกัด (มหาชน) หรือ JUBILE  เปิดเผยว่า แนวโน้มผลการดำเนินงานในช่วงครึ่งปีหลังของบริษัทจะเติบโตดีจากปัจจัยบวกที่เข้ามาสนับสนุนกำลังซื้อผู้บริโภคมากขึ้น ไม่ว่าจะเป็นเศรษฐกิจในประเทศและต่างประเทศ
รวมทั้งภาคการท่องเที่ยวเมืองไทยที่ฟื้นตัวส่งผลให้กำลังซื้อขยายตัว ประกอบกับเป็นช่วงเทศกาลท้ายปีที่คาดว่าจะมีความคึกคักมาก นอกจากนี้มีการรุกเปิดสาขาในครึ่งปีหลังอย่างต่อเนื่อง เทียบกับช่วงครึ่งปีแรกเปิดเพียง 2 สาขา จากเป้าหมายทั้งปีราว 8-12 สาขา เพื่อผลักดันรายได้เติบโต 10% ตามเป้าหมายที่วางไว้
โดยในช่วงไตรมาส 3/2561 บริษัทฯเตรียมเปิด New Concept  Store ที่ห้างสรรพสินค้าเซ็นทรัลเวิลด์ เพื่อเจาะฐานกลุ่มคนรุ่นใหม่ที่มีรายได้ปานกลาง ตลอดจนการออกสินค้าเพิ่มเติมทั้งในส่วนสินค้าลิขสิทธิ์ ของ Hello Kitty และสินค้านวัตกรรมใหม่ๆ รวมถึงกิจกรรมส่งเสริมการขายที่จัดอย่างต่อเนื่อง
“ในช่วงไตรมาส 3/61 บริษัทฯเตรียมออกคอลเลคชั่นใหม่อย่างต่อเนื่องทั้ง Celebrating my Special Women, Hello kitty และ Forevermark พร้อมการเปิดสาขารูปแบบใหม่ที่ศูนย์การค้าเซ็นทรัลเวิลด์ นอกจากนี้ ในช่วงไตรมาส 3 นี้ บริษัทฯมีแผนเปิดตัวสินค้าใหม่โดยมีการผสานเทคโนโลยีเข้าไปในดีไซน์ ซึ่งจะเน้นไปที่กลุ่มลูกค้าอายุ 20-40 ปี” นางสาวอัญรัตน์ กล่าว
ขณะที่ผลประกอบการงวดไตรมาส 2/2561 บริษัทมีกำไรสุทธิอยู่ที่ 48.6 ล้านบาท เพิ่มขึ้น 9% จากช่วงเดียวกันของปีก่อนที่มีกำไรสุทธิ 44.6 ล้านบาท โดยมีอัตรากำไรขั้นต้นปรับตัวสูงขึ้นอยู่ที่ระดับ 43% และอัตรากำไรสุทธิอยู่ที่ 12% โดยภาพรวมธุรกิจไตรมาส 2 ที่ผ่านมาของปีนี้ เป็นไตรมาสที่มีความเติบโตอย่างโดดเด่น นอกจากการใช้กลยุทธ์ที่ตอบโจทย์ลูกค้าแล้ว ยังมีปัจจัยสนับสนุนจากเศรษฐกิจภายในประเทศที่ฟื้นตัว และเป็นช่วงที่ผู้บริโภคมีการจับจ่ายใช้สอยมากขึ้น
ส่วนผลประกอบการในงวดครึ่งปีแรก บริษัทฯ มีรายได้รวม 765  ล้านบาท เพิ่มขึ้น 27 ล้านบาท คิดเป็น 4% เมื่อเทียบกับช่วงเดียวกันของปีก่อนที่มีรายได้รวม 738 ล้านบาท ส่งผลให้มีกำไรสุทธิ 95 ล้านบาท เพิ่มขึ้นกว่าครึ่งปีแรกของปีที่ผ่านมา หรือคิดเป็น 23%
นอกจากนี้ ที่ประชุมคณะกรรมการบริษัทฯอนุมัติจ่ายเงินปันผลระหว่างกาล ในอัตราหุ้นละ 0.33 บาท จากผลการดำเนินงานของบริษัทฯสำหรับงวด 6 เดือน สิ้นสุด ณ วันที่ 30 มิถุนายน 2561 โดยกำหนดวันปิดสมุดทะเบียนวันที่ 22 สิงหาคม 2561 และกำหนดวันจ่ายปันผลในวันที่ 5 กันยายน 2561